Folketing
2003-02-19

Jeg synes, det her antager en lidt mystisk karakter, for ministeren oplyser nu, at han ikke har accepteret Arrivas plan om at indsætte busser i stedet for tog. Han har noteret sig den. Vil ministeren ikke forklare mig, hvori forskellen består på at notere sig noget og så stiltiende acceptere noget? Betyder det, at Arriva i praksis kan gøre fuldstændig, hvad de vil uden hensyntagen til ministeren, der jo har bestilt dem og udfærdiget kontrakten, og fuldstændig uden hensyntagen til Folketinget? For det må jo være konsekvensen af ministerens svar. Det lyder meget, meget overraskende. Så vidt jeg erindrer, var Venstre da ude dagen efter denne aftale og sige, at man støttede den. Men ministeren skrider ligesom og vil nu ikke være ved det, han reelt stiltiende har accepteret. Kan vi ikke godt få at vide, hvad »at notere sig noget« betyder? Om ikke det i realiteternes verden betyder, at man accepterer, at det er så det? Det bør ministeren vel også have politisk mod til at vedkende sig.